b'\n_START_ARTICLE_\nOmi\xc5\xa1alj\n_START_SECTION_\nZemljopis\n_START_PARAGRAPH_\nOmi\xc5\xa1alj je smje\xc5\xa1ten na sjeverozapadnom dijelu otoka Krka, na dijelu na kojem se otok najvi\xc5\xa1e pribli\xc5\xbeava kopnu. Izdi\xc5\xbeu\xc4\x87i se na strmoj stijeni, Omi\xc5\xa1alj dominira okolnim prostorom Kvarnera.\n_START_SECTION_\nPovijest\n_START_PARAGRAPH_\nIako se Omi\xc5\xa1alj spominje u XII. st. kao "Castri musculi" (od lat. "Ad musculi" - mjesto \xc5\xa1koljaka) Omi\xc5\xa1alj ima predhistorijske temelje._NEWLINE_Njegov se razvoj mo\xc5\xbee pratiti od liburnijskih i rimskih vremena, pa preko kr\xc4\x8dkih knezova Frankopana do danas. _NEWLINE_Na podru\xc4\x8dju stare gradske jezgre postojala je prapovijesna gradina (kastelijer). Na kraju prapovijesti Omi\xc5\xa1alj je naseljen Liburnima Fertinatima i Kuriktima _NEWLINE_Podru\xc4\x8dje dana\xc5\xa1nje op\xc4\x87ine Omi\xc5\xa1alj bilo je 49. godine prije Krista popri\xc5\xa1te va\xc5\xbene pomorske bitke koja se odigrala na \xc5\xa1irem podru\xc4\x8dju uvale Voz, odnosno rta Bejavec i Tihog kanala, mjestu na kojem se otok Krk najvi\xc5\xa1e pribli\xc5\xbeava kopnu. Bitka predstavlja jednu od najkrvavijih epizoda u gra\xc4\x91anskom ratu izme\xc4\x91u Cezara i Pompeja, a sam Cezar je vi\xc5\xa1e puta spominje u svom djelu O gra\xc4\x91anskom ratu pod nazivom Ad Curictam (pored Krka). Rimljani stanovni\xc5\xa1tvu Krka krajem I.st. daju povla\xc5\xa1ten status, a njihova sredi\xc5\xa1ta Curicum (Krk) i Fulfinum postaju rimski gradi\xc4\x87i, municipiji._NEWLINE_Po dolasku na ove prostore u VII. stolje\xc4\x87u, Hrvati najprije zaposjedaju priobalje, a nedugo nakon toga i otok Krk. Prva skupina zaposjeda sjeverni dio otoka od Omi\xc5\xa1lja sve do Duba\xc5\xa1nice. O tome govori svjedo\xc4\x8di karakteristi\xc4\x8dno \xc4\x8de - jedinstven i najstariji oblik \xc4\x8dakav\xc5\xa1tine, to\xc4\x8dnije \xc4\x8dekavice, ishodi\xc5\xa1nog prahrvatskog govora. \xc4\x8cekavica nije karakteristi\xc4\x8dna za ostale dijelove otoka, a u Omi\xc5\xa1lju se odr\xc5\xbeala do danas._NEWLINE_Pod hrvatskim imenom Omi\xc5\xa1al prvi se put spominje 1453. godine u ispravi kojom knez Ivan Frankopan prodaje pasi\xc5\xa1te Ert na\xc5\xa1im vermin dobrim slugam popom i svemu puku od na\xc5\xa1eg grada Omi\xc5\xa1la._NEWLINE_Omi\xc5\xa1alj je jo\xc5\xa1 od XI. st. va\xc5\xbean centar pismenosti i glagolja\xc5\xa1tva, a prvi pisani spomenici potje\xc4\x8du iz 12.st._NEWLINE_Prepisivanjem knjiga bavio se i Vid, \xc2\xabpisec z Omi\xc5\xa1la\xc2\xbb, koji je za crkvu u Ro\xc4\x8du 1396. godine napisao brevijar poznat kao Brevijar Vida Omi\xc5\xa1ljanina (knjiga se \xc4\x8duva u Nacionalnoj biblioteci u Be\xc4\x8du). Najstariji poznati glagoljski misal, koji se pod nazivom Ilirico IV. (prva \xc4\x8detvrtina 14. stolje\xc4\x87a) \xc4\x8duva u Vatikanskoj knji\xc5\xbenici, tako\xc4\x91er potje\xc4\x8de iz Omi\xc5\xa1lja._NEWLINE_Srednji je vijek na otoku Krku obilje\xc5\xbeen je vladavinom kr\xc4\x8dkih knezova Frankopana koji su Krk pribli\xc5\xbeili najvi\xc5\xa1im civilizacijskim dosezima toga doba. Najve\xc4\x87e su im zasluge u promicanju kulture i umjetnosti i o\xc4\x8duvanju hrvatskog jezika i glagoljice._NEWLINE_Zadnji kr\xc4\x8dki knez Ivan VII. Frankopan (koji je dao izgraditi omi\xc5\xa1aljsku kulu Ke\xc5\xa1te) nije se sna\xc5\xa1ao me\xc4\x91u vojnim i politi\xc4\x8dkim izazovima koji su ga zadesili. Kada je vojska ugarskog kralja Matije Korvina 1480., okupirala Omi\xc5\xa1alj on je bje\xc5\xbee\xc4\x87i \xc2\xabprivremeno\xc2\xbb Mle\xc4\x8danima predao otok. Kad su Ma\xc4\x91ari oti\xc5\xa1li Mle\xc4\x8dani su preuzili vlast nad otokom koja je trajala sve do pada Mleta\xc4\x8dke Republike 1797. Omi\xc5\xa1alj je izgubio nekada\xc5\xa1nju va\xc5\xbenost, nastupilo je doba ekonomske i svake druge stagnacije uz otu\xc4\x91enja dobara i prirodnih resursa._NEWLINE_Po\xc4\x8detkom Austro-Ugarske uprave zapo\xc4\x8dinje faza novog poleta koja se o\xc4\x8dituje u ure\xc4\x91enju uprave i sudstva, izradom katastra, gruntovnice, ali i na polju \xc5\xa1kolstva, zdravstva i drugih javnih potreba.\n_START_SECTION_\nGospodarstvo\n_START_PARAGRAPH_\nDana\xc5\xa1nji Omi\xc5\xa1alj, zahvaljuju\xc4\x87i podneblju, klimi, blizini mosta, zra\xc4\x8dne luke i grada Rijeke, privla\xc4\x8dna je destinacija za brojne turiste.\n_START_SECTION_\nSpomenici i znamenitosti\n_START_PARAGRAPH_\nOsobitu spomeni\xc4\x8dku vrijednost ima \xc5\xbeupna Crkva Uznesenja Marijina. Pretpostavlja se da je njezin po\xc4\x8detak u XII. stolje\xc4\x87u. Gra\xc4\x91ena je kao trobrodna romani\xc4\x8dka bazilika, a tijekom vremena je pregra\xc4\x91ivana i nadogra\xc4\x91ivana. Na pro\xc4\x8delju crkve je prozorska rozeta s glagoljskim natpisom, djelo me\xc5\xa1tra Sinoge, ugra\xc4\x91ena 1405. godine. U luneti portala je pleterni reljef s prikazom kri\xc5\xbea i palmi u predromani\xc4\x8dkoj maniri. Uz to, u crkvu je ugra\xc4\x91eno jo\xc5\xa1 dvadesetak kamenih ulomaka s motivima pleterne ornamentike pa je velika vjerojatnost da je na istom mjestu postojala crkva ranog srednjeg vijeka. U crkvi se nalazi romani\xc4\x8dki, renesansni i barokni namje\xc5\xa1taj, a posebnu vrijednost predstavljaju oltarna pala na oltaru Srca Isusova i drveni triptih Jacobella del Fiore iz XV. stolje\xc4\x87a._NEWLINE_Fulfinum - Mirine, anti\xc4\x8dki grad i ranokr\xc5\xa1\xc4\x87anski kompleks u uvali Sepen kod Omi\xc5\xa1lja.'